CELEX: 62019TN0627
Language: sk
Date: 2019-09-20 00:00:00
Title: Vec T-627/19: Žaloba podaná 20. septembra 2019 – Shindler a i./Komisia

11.11.2019   
            
            
               SK
            
            
               Úradný vestník Európskej únie
            
            
               C 383/66
            
         
      Žaloba podaná 20. septembra 2019 – Shindler a i./Komisia
      (Vec T-627/19)
      (2019/C 383/75)
      Jazyk konania: francúzština
      
         Účastníci konania
      
      
         Žalobcovia: Harry Shindler (Porto d’Ascoli, Taliansko) a päť ďalších žalobcov (v zastúpení: J. Fouchet, avocat)
      
         Žalovaná: Európska komisia
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  zrušil explicitné rozhodnutie Európskej komisie z 13. septembra 2019, ktorým sa neuznáva, že by došlo k nečinnosti,
               
            
                  —
               
               
                  rozhodol, že Európska komisia, neprijala v rozpore s právom:
                  
                              —
                           
                           
                              rozhodnutie o zachovaní občianstva Európskej únie pre britských žalobcov, ktorí vedú súkromný a pracovný život v iných štátoch Európskej únie a ktorí nemali právo hlasovať v súvislosti s rozhodnutím štátu ich pôvodu z Európskej únie z toho dôvodu, že využili svoju slobodu pohybu (15 year-rule), a to bez ohľadu na to, či bude alebo nebude uzavretá dohoda o vystúpení Spojeného kráľovstva z Európskej únie,
                           
                        
                              —
                           
                           
                              záväzné rozhodnutie uplatňované jednotne vo všetkých 27 ostatných členských štátoch Únie, v ktorých žijú aj britskí občania, ktoré obsahuje rôzne opatrenia súvisiace so vstupom, pobytom, sociálnymi právami a profesijnou činnosťou v prípade, že nebude uzavretá dohoda o vystúpení Spojeného kráľovstva z Európskej únie,
                           
                        
            a v dôsledku toho:
      
                  —
               
               
                  zohľadnil túto nečinnosť a
               
            
                  —
               
               
                  uložil Európskej komisii povinnosť, aby každému žalobcovi zaplatila sumu 1 500 eur z titulu ich nákladov na obranu.
               
            
         Dôvody a hlavné tvrdenia
      
      Na podporu svojej žaloby žalobcovia uvádzajú tri žalobné dôvody.
      
                  1.
               
               
                  Prvý žalobný dôvod je založený na porušení práv, ktoré žalobcom vyplývajú z ich občianstva Európskej únie, a to tak v prípade uzavretia, ako aj neuzavretia dohody o vystúpení. V rámci tohto dôvodu žalobcovia konkrétne uvádzajú:
                  
                              —
                           
                           
                              skutočnosť, že európske zmluvy neuznávajú stratu občianstva Európskej únie v prípade vystúpenia niektorého členského štátu z Únie, a teda porušenie zásady právnej istoty,
                           
                        
                              —
                           
                           
                              porušenie zásady proporcionality,
                           
                        
                              —
                           
                           
                              porušenie práva na súkromný a rodinný život.
                           
                        
            
                  2.
               
               
                  Druhý žalobný dôvod je založený na protiprávnej nečinnosti Komisie, ktorá neprijala záväzná opatrenia, ale len odporúčania.
               
            
                  3.
               
               
                  Tretí žalobný dôvod založený na porušení zásady kontradiktórnosti, slobody pohybu a zásady rovnosti hlasovacieho práva v súvislosti s britským pravidlom „15-year rule“. Žalobcovia v tejto súvislosti usudzujú, že toto pravidlo 15 rokov predstavuje vnútroštátnu právnu normu, ktorá znevýhodňuje niektorých štátnych príslušníkov jedného členského štátu, len preto, že využili svoje právo pobytu a pohybu v inom členskom štáte, a že tento stav predstavuje obmedzenie slobôd uznaných v článku 21 ods. 1 ZFEÚ.